
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 67 

11 Μαίου 2010 


ΝΟΜΟΣ ΥΠ’ ΑΡΙΘ. 3847 

Επανακαθορισμός των επιδομάτων εορτών Χριστουγέν¬ 
νων και Πάσχα και του επιδόματος αδείας για τους 
συνταξιούχους και βοηθηματουχους του Δημοσίου. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Αρθρο Μόνο 

1. Τα επιδόματα εορτών Χριστουγέννων και Πάσχα και 
το επίδομα αδείας που προβλέπονται από οποιαδήποτε 
γενική ή ειδική διάταξη νόμου ή κανονιστική πράξη για 
τους συνταξιούχους και βοηθηματουχους του Δημοσίου 
γενικά χορηγούνται εφόσον ο δικαιούχος έχει υπερβεί 
το 60ό έτος της ηλικίας του και το συνολικό ποσό της 
μηνιαίας καταβαλλόμενης σύνταξης δεν υπερβαίνει τα 
δύο χιλιάδες πεντακόσια (2.500) ευρώ, το ύψος τους δε 
καθορίζεται ως εξής: 

α) Το επίδομα εορτών Χριστουγέννων, τετρακόσια 
(400) ευρώ. 

β) Το επίδομα εορτών Πάσχα, διακόσια (200) ευρώ. 

γ) Το επίδομα αδείας, διακόσια (200) ευρώ. 

Για τον προσδιορισμό του συνολικού ποσού της κα¬ 
ταβαλλόμενης σύνταξης του προηγούμενου εδαφίου 
λαμβάνονται υπόψη το ποσό της μηνιαίας βασικής 
σύνταξης, καθώς και τα συγκαταβαλλόμενα με αυτή 
ποσά του επιδόματος εξομάλυνσης του άρθρου 1 του 
ν. 3670/2008 (ΦΕΚ 117/Α'), του επιδόματος ανικανότητας 
και της προσωπικής και αμεταβίβαστης διαφοράς. 

2. Από το όριο ηλικίας που προβλέπεται στην προη¬ 
γούμενη παράγραφο εξαιρούνται όσοι εξ ίδιου δικαιώμα¬ 
τος δικαιούχοι λαμβάνουν πολεμική σύνταξη ή σύνταξη 
λόγω ανικανότητας ή συνταξιοδοτήθηκαν αναγκαστικά 
δυνάμει ειδικών διατάξεων ή αποστρατεύτηκαν με πρω¬ 
τοβουλία της Υπηρεσίας ή λαμβάνουν σύνταξη με το 
καθεστώς των βαρέων και ανθυγιεινών επαγγελμάτων 
ή λαμβάνουν με τη σύνταξή τους επίδομα ανικανότητας 
με βάση τις διατάξεις του άρθρου 54 του π.δ. 169/2007, 
καθώς και οι δικαιούχοι εκ μεταβιβάσεως εφόσον οι 
τελευταίοι: 

α) είναι δικαιούχοι λόγω θανάτου συζύγου, ή 

β) δεν έχουν υπερβεί το 18ο έτος και αν σπουδάζουν, 
το 24ο έτος της ηλικίας τους, 


γ) είναι ανίκανοι για άσκηση οποιουδήποτε βιοποριστι¬ 
κού επαγγέλματος σε ποσοστό μεγαλύτερο του 67%. 

3. Αν καταβάλλονται στο ίδιο πρόσωπο δύο κύριες 
συντάξεις από το Δημόσιο ή από το Δημόσιο και ασφα¬ 
λιστικό φορέα κύριας ασφάλισης, τα επιδόματα της 
παραγράφου 1 καταβάλλονται μόνο από τον φορέα που 
καταβάλλει τη μεγαλύτερη σύνταξη. 

4. Αν στη σύνταξη συντρέχουν περισσότεροι του ενός 
δικαιούχοι εκ μεταβιβάσεως, το ποσό των επιδομάτων 
επιμερίζεται αναλόγως στα συνδικαιούχα πρόσωπα. 

5. α. Τα επιδόματα της παραγράφου 1 δεν καταβάλλο¬ 
νται σε όσους δικαιούχους και βοηθηματούχους κατα¬ 
βάλλεται μειωμένη σύνταξη σύμφωνα με τις διατάξεις 
των άρθρων 20 του ν. 2084/1992 (ΦΕΚ 165/Α'), 6 παρ. 9 
του ν. 2227/1994 (ΦΕΚ 129/Α') και 8 παρ. 14 του ν. 2592/ 
1998 (ΦΕΚ 57/Α'). 

β. Εάν η καταβαλλόμενη σύνταξη με συνυπολογισμό 
των επιδομάτων της παραγράφου 1 υπολογιζόμενη σε 
δωδεκάμηνη βάση, υπερβαίνει κατά μήνα το ποσό των 
δύο χιλιάδων πεντακοσίων (2.500) ευρώ, τα εν λόγω 
επιδόματα καταβάλλονται μέχρι του ορίου των δύο χι¬ 
λιάδων πεντακοσίων (2.500) ευρώ με ανάλογη μείωσή 
τους. 

6. Οι διατάξεις των προηγούμενων παραγράφων 
εφαρμόζονται αναλόγως και για τους υπαλλήλους των 
Ο.Τ.Α. και των άλλων Ν.Π.Δ.Δ. που διέπονται από το ίδιο 
με τους δημοσίους υπαλλήλους συνταξιοδοτικό καθε¬ 
στώς, είτε οι συντάξεις τους βαρύνουν το Δημόσιο είτε 
τους οικείους φορείς, καθώς και για το προσωπικό του 
Οργανισμού Σιδηροδρόμων Ελλάδος και των υπαλλήλων 
των Ασφαλιστικών Ταμείων του προσωπικού των Σιδη¬ 
ροδρομικών Δικτύων, που διέπονται από το καθεστώς 
του ν.δ. 3395/1955 (ΦΕΚ 276/Α'). 

7. Συνταξιοδοτικό δικαιώματα που έχουν θεμελιωθεί 
ή θεμελιώνονται μέχρι 31.12.2010 από τους τακτικούς 
υπαλλήλους και λειτουργούς, καθώς και τα στελέχη 
των Ενόπλων Δυνάμεων, των Σωμάτων Ασφαλείας και 
του Πυροσβεστικού Σώματος, που συνταξιοδοτούνται 
με βάση τις οικείες διατάξεις του Κώδικα Πολιτικών και 
Στρατιωτικών Συντάξεων (π.δ. 169/2007, ΦΕΚ 210/Α') ή 
με διατάξεις που παραπέμπουν σε αυτόν, καθώς και 
από τους ασφαλισμένους των πρώην Ειδικών Ταμεί¬ 
ων που έχουν ενταχθεί στο ΙΚΑ - ΕΤΑΜ, δεν θίγονται 
από την παραμονή στην υπηρεσία μετά την ανωτέρω 

ημερομηνία και τυχόν συνταξιοδοτικές μεταβολές στη 
διάρκεια αυτής δεν επηρεάζουν τις προϋποθέσεις συ- 
νταξιοδότησής τους, καθώς και τον τρόπο υπολογισμού 
της σύνταξής τους. 

8. Όσοι από τους υπαλλήλους του Δημοσίου, των 
Ν.Π.Δ.Δ. και των Ο.Τ.Α., που συνταξιοδοτούνται με 
βάση τις διατάξεις του Κώδικα Πολιτικών και Στρατι¬ 
ωτικών Συντάξεων ή με διατάξεις που παραπέμπουν 
σε αυτόν, έχουν υποβάλλει αίτηση παραίτησης λόγω 
συνταξιοδότησης από 1.1.2010 και μετά, δύνανται να την 
ανακαλέσουν μέσα σε ένα μήνα από τη δημοσίευση 
του νόμου αυτού και να επανέλθουν στην υπηρεσία. 
Η αίτηση ανακαλείται ανεξάρτητα από το στάδιο στο 
οποίο βρίσκεται, έστω και αν έχει εκδοθεί διαπιστωτική 
πράξη λύσης της υπαλληλικής σχέσης υπό τον όρο ότι 
δεν έχει εκδοθεί πράξη συνταξιοδότησης. Ο χρόνος 


από τη λύση της σχέσης αυτής μέχρι την επαναφορά 
τους στην υπηρεσία θεωρείται χρόνος πραγματικής και 
συντάξιμης υπηρεσίας. 

Με κοινή απόφαση των Υπουργών Οικονομικών, Εσω¬ 
τερικών, Αποκέντρωσης και Ηλεκτρονικής Διακυβέρνη¬ 
σης και Εργασίας και Κοινωνικής Ασφάλισης ρυθμίζεται 
κάθε αναγκαίο ζήτημα για την εφαρμογή της παρα¬ 
γράφου αυτής. 

9. Στο τέλος της παραγράφου 4 του άρθρου πρώτου 
του ν. 3845/2010 (ΦΕΚ 65/Α') αντί της λέξης «κύρωση» 
τίθενται οι λέξεις «συζήτηση και ενημέρωση. Ισχύουν 
και εκτελούνται από της υπογραφής τους.» 

10. Η ισχύς των διατάξεων των παραγράφων 1 έως και 

6 αρχίζουν από 1ης Ιουνίου 2010 και των παραγράφων 

7 έως και 9 από τη δημοσίευση του νόμου αυτού στην 
Εφημερίδα της Κυβερνήσεως. 


Παραγγέλλομε τη δημοσίευση του παρόντος στην Εφημερίδα της Κυβερνήσεως και την εκτέλεσή του ως νόμου 
του Κράτους. 

Αθήνα, 11 Μάίου 2010 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 


ΟΙΚΟΝΟΜΙΚΩΝ 

Γ. ΠΑΠΑΚΩΝΣΤΑΝΤΙΝΟΥ 


ΕΡΓΑΣΙΑΣ 

ΚΑΙ ΚΟΙΝΩΝΙΚΗΣ ΑΣΦΑΛΙΣΗΣ 

Α. ΛΟΒΕΡΔΟΣ 


Θεωρήθηκε και τέθηκε η Μεγάλη Σφραγίδα του Κράτους. 
Αθήνα, 11 Μάίου 2010 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

X. ΚΑΣΤΑΝΙΔΗΣ 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

